
Către,
BIROUL PERMANENT
AL CAMEREI DEPUTAŢILOR

	Vă înaintăm, alăturat, raportul comun asupra Proiectului de Lege pentru aprobarea Ordonanţei de urgenţă a Guvernului nr.35/2026 privind unele măsuri fiscal-bugetare destinate acordării unor împrumuturi din Trezoreria Statului în vederea accelerării absorbţiei fondurilor nerambursabile de la Uniunea Europeană de către unităţile/subdiviziunile administrativ-teritoriale, transmis spre dezbatere pe fond, în procedură de urgență, Comisiei pentru buget, finanţe şi bănci și Comisiei pentru administraţie publică şi amenajarea teritoriului, cu adresa nr. PL-x nr. 430/2026 din 2 iunie 2026. 



	PREȘEDINTE
Bogdan-Iulian HUȚUCĂ
	VICEPREȘEDINTE
Virgil Alin CHIRILĂ

                                     RAPORT COMUN

asupra proiectului de Lege pentru aprobarea Ordonanţei de urgenţă a Guvernului nr.35/2026 privind unele măsuri fiscal-bugetare destinate acordării unor împrumuturi din Trezoreria Statului în vederea accelerării absorbţiei fondurilor nerambursabile de la Uniunea Europeană de către unităţile/subdiviziunile administrativ-teritoriale

În conformitate cu prevederile art. 95 și 118 alin. (3) din Regulamentul Camerei Deputaţilor, republicat, cu modificările ulterioare, Comisia pentru buget, finanţe şi bănci și Comisia pentru administraţie publică şi amenajarea teritoriului au fost sesizate pentru dezbatere pe fond, în procedură de urgență, cu Proiectul de Lege pentru aprobarea Ordonanţei de urgenţă a Guvernului nr.35/2026 privind unele măsuri fiscal-bugetare destinate acordării unor împrumuturi din Trezoreria Statului în vederea accelerării absorbţiei fondurilor nerambursabile de la Uniunea Europeană de către unităţile/subdiviziunile administrativ-teritoriale, transmis  cu adresa nr. PL-x nr. 430/2026 din 2 iunie 2026. 

Senatul, în calitate de primă Cameră sesizată, a adoptat proiectul de lege în şedinţa din 27 mai 2026, cu respectarea prevederilor art.76 alin.(2) din Constituția României, republicată.  

Conform prevederilor art. 75 din Constituţia României, republicată şi ale art. 92, alin. (9) din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 
La întocmirea prezentului raport comun, cele două comisii au avut în vedere avizul favorabil al Consiliului Legislativ (nr. 437 din 4 mai 2026) și avizul favorabil al Comisiei juridice, de disciplină şi imunităţi (7c-13/547 din 16 iunie 2026).
 Proiectul de lege are ca obiect de reglementare introducerea unor măsuri pentru a sprijini comunităţile locale să finalizeze proiectele finanţate din fonduri externe nerambursabile de la Uniunea Europeană şi de la donatori europeni, în cadrul programelor interguvernamentale. Astfel, unităţile administrativ-teritoriale, cu excepţia municipiilor reşedinţă de judeţ, pot solicita, inclusiv pentru instituţiile publice finanţate integral din bugetul local, şi pentru asociaţiile de dezvoltare intercomunitară din care fac parte, proporţional cu obligaţiile care le revin, de la Ministerul Finanţelor contractarea în anii 2026-2027 a unor împrumuturi din venituri din privatizare înregistrate în Trezoreria Statului, în limita sumei de 2 miliarde de lei pentru:
 a) asigurarea finanţării cheltuielilor neeligibile în vederea finalizării proiectelor nefinalizate/nefuncţionale derulate în cadrul programelor operaţionale finanţate din fonduri externe nerambursabile în perioada de programare 2014-2020, inclusiv a cheltuielilor aferente contractelor de lucrări pentru care se continuă implementarea după data de 31 decembrie 2023 şi pentru care Ministerul Investițiilor şi Proiectelor Europene confirmă implementarea acestora în cadrul proiectelor, precum și valoarea decontată. 
b) asigurarea cofinanţării proiectelor finanţate din fonduri externe nerambursabile, de la Uniunea Europeană sau de la donatori europeni în cadrul programelor interguvernamentale, după caz.
Termenul limită de depunere la direcțiile generale regionale ale finanţelor publice/administrațiile judeţene ale finanţelor publice a documentelor necesare pentru a fi transmise Comisiei de autorizare a împrumuturilor locale este 31 decembrie 2026.

În conformitate cu prevederile art. 62, art. 64 și ale art. 133 din Regulamentul Camerei Deputaţilor, republicat, cu modificările ulterioare, Comisiile și-au desfășurat lucrările în ședințe separate.

Membrii Comisiei pentru administrație publică și amenajarea teritoriului au dezbătut proiectul de lege în şedinţa desfășurată în sistem mixt (fizic și online) din data de 15 iunie 2026. La ședința Comisiei pentru administraţie publică şi amenajarea teritoriului, deputaţii au fost prezenți conform listei de prezență.

În conformitate cu prevederile art.56 și ale art.57 din Regulamentul Camerei Deputaţilor, republicat, cu modificările ulterioare, la dezbaterile din cadrul ședinței Comisiei pentru administrație publică și amenajarea teritoriului, a participat în  calitate de invitat, doamna Luminița Lupu, reprezentant al Ministerului Finanțelor.

În urma dezbaterilor și a opiniilor exprimate, deputații prezenți la ședința Comisiei pentru administrație publică și amenajarea teritoriului au hotărât cu majoritate de voturi  întocmirea unui raport preliminar de adoptare a Proiectului de Lege pentru aprobarea Ordonanţei de urgenţă a Guvernului nr.35/2026 privind unele măsuri fiscal-bugetare destinate acordării unor împrumuturi din Trezoreria Statului în vederea accelerării absorbţiei fondurilor nerambursabile de la Uniunea Europeană de către unităţile/subdiviziunile administrativ-teritoriale, în forma adoptată de Senat.

Membrii Comisiei pentru buget, finanțe și bănci au examinat proiectul de lege în ședința, cu prezență fizică și online, în data de 23 iunie 2026. La şedinţa comisiei, deputații și-au înregistrat prezența conform listei de prezență.
 
În urma examinării proiectului de lege, membrii Comisiei pentru buget, finanțe și bănci au hotărât, cu unanimitatea voturilor exprimate, adoptarea Proiectului de Lege pentru aprobarea Ordonanţei de urgenţă a Guvernului nr.35/2026 privind unele măsuri fiscal-bugetare destinate acordării unor împrumuturi din Trezoreria Statului în vederea accelerării absorbţiei fondurilor nerambursabile de la Uniunea Europeană de către unităţile/subdiviziunile administrativ-teritoriale, în forma adoptată de Senat.

În consecință, membrii celor două comisii au hotărât, cu majoritate de voturi, să transmită plenului Camerei Deputaţilor prezentul raport comun, prin care se propune adoptarea Proiectului de Lege pentru aprobarea Ordonanţei de urgenţă a Guvernului nr.35/2026 privind unele măsuri fiscal-bugetare destinate acordării unor împrumuturi din Trezoreria Statului în vederea accelerării absorbţiei fondurilor nerambursabile de la Uniunea Europeană de către unităţile/subdiviziunile administrativ-teritoriale, în forma adoptată de Senat.

În raport cu obiectul şi conţinutul său, proiectul de lege face parte din categoria legilor ordinare.

	PREȘEDINTE,
Bogdan-Iulian HUȚUCĂ
	VICEPREȘEDINTE,
Virgil Alin CHIRILĂ



	SECRETAR,
Iulius – Marian FIRCZAK
	SECRETAR,
Bogdan –Andrei Toader   



	

                               Şef serviciu,
                             Giorgiana Ene


                                Consilier,
                          Nuțica Neculae 
	




         Consilier parlamentar,
         Elena Hrincescu

